b'\n_START_ARTICLE_\nPyrgotidae\n_START_SECTION_\nUtseende\n_START_PARAGRAPH_\nMiddelsstore (6 \xe2\x80\x93 20 mm) fluer, ganske slankbygde med lange bein. Vingene har vanligvis tydelige fargem\xc3\xb8nster med flekker og/eller tverrb\xc3\xa5nd. Hodet er rundt eller trekantet, fasett\xc3\xb8ynene er ofte ganske sm\xc3\xa5. Punkt\xc3\xb8yne mangler hos de fleste artene. Hodet er uten kraftige b\xc3\xb8rster. Pannen (over antennene) og ansiktet (under antennene) er ganske brede. Antennene er foholdsvis lange, framoverrettede med tre ledd, en antenneb\xc3\xb8rste (arista) sitter festet omtrent midt p\xc3\xa5 oversiden av det tredje leddet. Munndelene er ganske sm\xc3\xa5. Brystet (thorax) er kraftig, omtrent kvadratisk sett ovenfra, uten lange b\xc3\xb8rster. Vingene er lange og smale, vanligvis tydelig flekkete eller med tverrb\xc3\xa5nd. Beina er lange og ganske kraftige, uten lange b\xc3\xb8rster. Bakkroppen er lang og slank, uten p\xc3\xa5fallende store ytre kj\xc3\xb8nnsorganer.\n_START_SECTION_\nLevevis\n_START_PARAGRAPH_\nDisse fluene lever p\xc3\xa5 larvestadiet som indre parasitter (endoparasitter) p\xc3\xa5 store biller av familien gj\xc3\xb8dselbiller (Scarabaeidae). Disse billene er mest aktive om natten og f\xc3\xb8lgelig er de fleste pyrgotidene natt-aktive. Hunn-fluene angriper billene n\xc3\xa5r de er ute og flyr og legger et egg p\xc3\xa5 bakkroppen til billen mens de begge er i luften. Larven utvikler seg raskt inne i billen, dreper verten i l\xc3\xb8pet av 10-14 dager og forvandler seg deretter til en puppe, fortsatt inne i den d\xc3\xb8de billen. Noen arter av Pyrgotidae kan v\xc3\xa6re \xc3\xb8konomisk viktige fordi de reduserer bestandene av potensielt skadelige, oldenborre-lignende biller.\n_START_SECTION_\nKilder\n_START_PARAGRAPH_\nSteyskal, G.C. 1987. Pyrgotidae. I: McAlpine, J.F., m.fl. (red.): Manual of Nearctic Diptera. 2: 813-816. Agriculture Canada, Ottawa.'